«500 ғалым» жобасын қаржыландыруда сыбайлас жемқорлық әрекеттері анықталды - Антикор
DATE: 21:47, 13 Тамыз 2024 | GMT +5
TITLE: «500 ғалым» жобасын қаржыландыруда сыбайлас жемқорлық әрекеттері анықталды - Антикор
URL: https://kaz.inform.kz/news/500-galim-zhobasin-karzhilandiruda-sibaylas-zhemkorlik-areketter-aniktaldi-antikor-84e0c2/
META: DATE: 21:47, 13 Тамыз 2024 | GMT +5
TOTAL WORDS: 279
AUTHOR(S):
TEXT: Жүргізілген талдау ғылыми жобаларды іріктеудің ашықтығына, оларды іске асырудың көзбояушылдығына, нәтижелер үшін жауапкершіліктің болмауына, зерттеу қорытындыларының төмен сұранысына, сондай-ақ ғылыми тағылымдамалар үшін гранттар беру жөніндегі конкурстық комиссия құрамына қойылатын талаптардың төмендеуіне байланысты елеулі тәуекелдерді көрсетті. Мұның бәрі бюджет қаражатының тиімсіз жұмсалуына әкелді. «Мысалы, жобаларды іріктеу бойынша конкурстық құжаттама нақты тұлғалар үшін қалыптастырылды, жобаларды ғылыми сараптау рәсімі ашық емес, бағалауды „қол режимінде“ іріктелетін үлестес сарапшылар жүзеге асырды. Тізімде тұрған 13, 5 мың сарапшының 10 мыңға жуығы сараптама жүргізбеген. Манипуляция арқылы бағалау нәтижелері „қажетті“ жобаларға бейімделді. 11, 5 млрд теңгеге 30 зерттеу анықталды, олар бойынша сараптама белгілі бір тұлғалардың мүддесі үшін жүргізілді», — деп жазды Антикордан. Бюджет қаражаты ғылыми жобаларды коммерцияландыру түрімен шығарылды. 2016 жылдан бастап мемлекет осы мақсаттарға шамамен 32 млрд теңге жұмсады, оның ішінде жобалардың 90%-ы мәлімделген мақсаттарға қол жеткізе алмады, бұл өнімсіз бастамалар болып табылады. «Сонымен қатар, зерттеулердің 70%-ы мақалалар мен кітаптар жазумен аяқталды, көптеген әзірлемелер практикалық тұрғыдан маңызды болмады. Атап айтқанда, Ақпараттық және есептеу технологиялары институты биогаз және био тыңайтқыштар өндіретін жабдықтарды әзірлеуге 290 млн теңге жұмсады. Бұл ретте нарықта дайын аналогтар ондаған есе арзан », — делінген хабарламада. Сонымен қатар, ғылыми әзірлемелер түрінде жұмыс істеп тұрған бизнесті кеңейту қаржыландырылды. Мәселен, 2019 жылы еліміздегі ірі құс фабрикаларының бірі қазақ деликатестерінің технологиялары мен рецептураларын әзірлеуге 300 млн теңгеге жуық қаражат алды. Алайда, іс жүзінде барлық қаражат жабдықтар мен материалдарды сатып алуға жұмсалды. Талдау нәтижелері бойынша Ғылым және жоғары білім министрлігіне 100-ден астам ұсыныс енгізілді. Уәкілетті орган оларды іске асыруға кірісті. Мысалы, Агенттіктің ұсынысы бойынша Сараптама комиссиясының жұмысын ұйымдастыру ережелерінде оның мүшелеріне қойылатын біліктілік талаптары күшейтілді, енді жалпы еңбек өтілі 10 жыл, ал мамандығы бойынша өтілі кемінде 5 жыл болу қажет, бұрын 3 жыл болған. Ұсынымдардың орындалу мониторингі жалғасуда
